## Salomé Pradas visita el Parc de Bombers Forestals de la Font Roja a Alcoi

*** La consellera de Justícia i Interior ha destacat que les negociacions amb els representants sindicals dels bombers forestals avancen favorablement
* Este dimarts s’han enviat les comunicacions perquè els interessats a prorrogar els seus contractes fins a finals de desembre presenten la seua acceptació de reforç**

La consellera de Justícia i Interior, Salomé Pradas, ha fet este dimarts una visita oficial al Parc de Bombers Forestals de la Font Roja, situat a Alcoi, acompanyada pel director general d’Emergències i Extinció d’Incendis, Alberto Martín, el secretari autonòmic, Emilio Argüeso, i el director gerent de Bombers Forestals de la Generalitat (SGISE), Raúl Quílez.

Durant la visita, Salomé Pradas ha destacat que “les negociacions amb els representants sindicals dels bombers forestals avancen favorablement”, i ha afegit que “en el dia de hui, complint amb el compromís ja anunciat, s’han enviat les comunicacions individualment, perquè els interessats a prorrogar els seus contractes fins a finals de desembre presenten la seua acceptació de reforç”.

La consellera ha agraït també l’extraordinària labor del Servici de Bombers Forestals de la Generalitat en la protecció “del nostre patrimoni natural. La seua ràpida i eficaç resposta és crucial per a salvaguardar enclavaments de molt de valor com la Font Roja i la serra Mariola”, i ha subratllat la importància del seu treball, i ha destacat el compromís i la dedicació d’estos professionals “en la defensa dels nostres espais naturals més preuats”.

A l’acte també han assistit el vicealcalde de l’Ajuntament d’Alcoi, Álex Cerradelo; el regidor de Seguretat Ciutadana, Raúl Llopis, i la regidora de Medi Ambient, Teresa Sanjuán. A més, han assistit el diputat provincial d’Emergències, Francisco Cano, i el diputat de la zona d’Alcoi, Carlos Pastor Ventura, de la Diputació d’Alacant.

D’altra banda, la titular d’Emergències de la Generalitat ha anunciat que este dimarts s’ha celebrat la primera reunió tècnica de coordinació entre la Conselleria de Justícia i Interior i la Conselleria de Medi Ambient, centrada en l’elaboració del pla de prevenció i extinció d’incendis. “Una reunió que ha servit per a reforçar les vies de col·laboració per a millorar la gestió en esta matèria”, ha destacat Pradas.

En la trobada han estat presents el secretari autonòmic de Medi Ambient, Raúl Mérida, la directora general de Prevenció d’Incendis Forestals, Rosa María Touris, i el director general d’Emergències i Extinció d’Incendis, Alberto Javier Martín.

Durant la reunió s’ha analitzat el nou Programa de vigilància preventiva i s’ha acordat que es mantindran diferents reunions tècniques per a desplegar-lo. D’altra banda, s’ha acordat treballar per a actualitzar el Pla de risc d’incendis forestals i aprofundir en la coordinació per a qüestions de comunicació o dades.

En referència a esta primera reunió tècnica, Salomé Pradas ha transmés que “les dos direccions generals treballaran de manera coordinada per a enfortir la lluita contra la creixent amenaça dels incendis forestals, en un context cada vegada més afectat pel canvi climàtic”, i ha subratllat que “este esforç conjunt també s’estén als ajuntaments, a través de mesures com la subvenció per a la prevenció d’incendis i la gestió forestal, que enguany compten amb un pressupost de 7,9 milions d’euros”.

**Parc de Bombers de la Font Roja**

El Parc de la Font Roja, situat a Alcoi, alberga la unitat de Bombers destinada a protegir este parc natural, i compta amb una autobomba, una unitat de personal i càrrega, així com amb el centre logístic principal del Servici de Bombers Forestals (SBF) a Alacant, que també dona suport a la zona sud de València. Esta unitat, junt amb el parc de bombers del Consorci, conforma la primera línia de defensa contra incendis als parcs naturals de la Font Roja i Mariola.

Fecha: 03/09/2024